**אי-עיצוב, אקראיות, כאוס**

מספר קורס: 2700671
מרצה: מיכלוביץ' יז'י, מועד: סמסטר ב', יום א', 14:30-16:00
נקודות זכות: 1.0 :

**סילבוס**

בשיעור הראשון והשני נפרוש את המערכת המושגית של הנושא, כאשר נקודת המוצא היא השאלה שתעמוד ברקע של השיעור כולו: מהו סוג הקשר בין כאוס לסדר, בין אקראיות לפטרן, בין חוסר צורה לצורה מובהקת - הן ברמה של עבודות אמנות עצמן והן ברמה הנפשית של היוצר. נדון בשאלה של התהוות של יופי מאקראיות כנגזרת מהשאלה הכללית. נסקור בקצרה את המושג של כאוס כמוטיב מיתולוגי החוזר על עצמו בתרבויות רבות, ומצד שני כישות מתמטית מוגדרת בעלת נוכחות בעולם פיזיקאלי. נעיף מבט ממעוף הציפור על המהפכה בפיזיקה עם כניסה של מושג של אי-וודאות. באותה הזדמנות נעשה סיקרה קצרה של התנגדות מצד הדת לתפיסה המדעית לפיה "העולם מתנהל במקריות".

השיעור השלישי, הרביעי והחמישי יוקדשו לסקירה של מקום הכאוס והאקראיות ביצירה אמנותית. לאחר דיון בתפקיד האקראיות בניבוי העתיד בחברות מסורתיות (קרביים, עצמות של חיות וכ"ד) וכן באמונות ביד המקרה שאיננה מקרה, נדון ביתר פירוט ב"זרזי דמיון אקראיים" כפי שנוסחו מצד אחד ע"י אסכולת ציור בסין, ומצד שני, וללא קשר, ע"י ליאונרדו דה-ווינצ'י. דילוג של למעלה משלוש מאות שנה יביא אותנו לרגע קריטי בהתעצבות האמנות המודרנית: רגע סתמי כנושא בציור האימפרסיוניסטי, במיוחד אצל קייבוט, מאנה, דאגה. רגע סתמי הוא שם אחר לרגע אקראי, וכאן נתאר את השפה הוויזואלית שנוצרה כדי ליצור רושם של רגע אקראי או, במילים אחרות: כיצד (והאם בכלל אפשר) להנדס מקריות?

לאחר מכן שיעור שלם יוקדש למביאי הבשורה של האקראי והכאוס אל אמנות: תנועת הדאדא והסוריאליסטים. לאחר הצגה קצרה של הרקע ההיסטורי (טראומת מלחמת העולם ה-1) נציג עבודות של הדאדיסטים הבולטים שנדרשו לעיסוק באקראי, תוך התמקדות במדיה של קולאז' כמחולל הדומיננטי של ייצוגי מציאות כאקראית (ק. שוויטרס), ונשווה אותם עם הטקטיקה של מרסל דושן של אמנות ללא אסתטיקה, אמנות המיוצרת ע"י מכונה. דיון זה ייחתם בהצגה של אובייקטים סוריאליסטים של אמנים כמו מרת' אופנהיים ומאן ריי, ובמיוחד אובייקטים-פסלים של התקופה הסוריאליסטית של ג'יאקומטי, תוך התוודעות אל המנשרים הסוריאליסטים הדוגלים באמנות המסירה את ה"חסמים" של ה- ratio כדי להגיע לכאוס הפרוידיאני של הלא-מודע.

הנושאים הבאים בחלק זה של השיעור הם: תפקיד האקראיות אצל צלמי רחוב אמריקאים וצרפתים, המבט האקראי בעבודות של ג'ספר ג'ונס (the vernacular glance), האקראיות הקונצפטואלית אצל ב. וונה הצרפתי, ורוברט סמית'סון האמריקאי. תוך כדי כך ננסה להאיר את הקשר בין מושג האקראיות למושג של חופש כאי-ציות לחוקים. לסיום ננסה להגיע למסקנה לא בלתי וודאית על הקשר העמוק, התת-קרקעי, בין סדר של אסתטיקה לכאוס של חוסר צורה.

השיעור והשישי והשביעי יתמקדו בתופעה של אי-עיצוב כדוגמה לקשר בין עיצוב לתהליכים אקראיים. אי-עיצוב הוא תהליך שתוצאתו אינו פרי עבודתו של מעצב תבוני. בפרט, אי-עיצוב סותר את העקרונות הבסיסיים של עיצוב תבוני: הוא אינו מתחיל כרעיון במוחו של מישהו, התוצאה הסופית עלומה בכל שלבי התהליך, והחשוב ביותר: התוצאה נראית כאילו עוצבה ע"י מעצב תבוני. הדוגמאות הרבות כוללות צורות מינראליות כמו סלעים ונטיפים, וארכיטקטורה של חיות. בשלב זה של הדיון מקום מיוחד יוקדש למעצב הלא תבוני הגדול מכולם, האבולוציה, ונסקור מאמצים של מעצבים לחקות עיצובים אבולוציוניים (ביו-מימטיקה, רובוטיקה עכשווית, בינה של נחילים ועוד).

החלק השני של פרק זה של השיעור יעסוק בתהליכי אי-עיצוב אשר משפיעים על הסביבה המעוצבת, במיוחד הסביבה הבנויה. החשוב בתהליכים אלה הוא אנתרופיה, כלומר שחיקה, בלאי, התפוררות, התמזגות עם הסביבה. בנוסף לכך נעסוק בתהליכי אי-עיצוב דומים, כגון עיצוב ע"י אסון (קריסה מקומית), עיצוב ע"י התווספות הדרגתית – שיקעה (sedimentation) (שכבות צבע), עיצוב ע"י יוזמות מקומיות בלתי מתואמות (צורות של גדר חיה), והמסתורי מכולם: התהוות המורכבות (emergence of complexity), כלומר התהוות מורכבות מתוך אלמנטים פשוטים המתנהגים לפי כללים פשוטים. אחד הנושאים שיידונו בהקשר זה הוא היווצרות של "מראה" (look) של שכונה, עיר, או אף מדינה, וכאן נקדיש מקום מיוחד ל"לוק" של הסביבה הישראלית המעוצבת.

שני השיעורים הנותרים יוקדשו לסיכום החומר שנלמד עד אז במונחים של הדיכוטומיה של צורה (form) לעומת חוסר צורה (the formless), תוך העלאת השאלה המרכזית באסתטיקה, דהיינו, האם צורה חדשה עולה מצורה אחרת או מחוסר צורה? לאחר סקירה קצרה של חוסר צורה במיתולוגיות (העולם לפני הבריאה, התכונה של האל), נסקור בקצרה את הניתוח של תפקיד של חוסר צורה (l'informe) מאת הוגה דעות הצרפתי ג'. בטאיי (Bataille) שייחס לחוסר צורה תפקיד מרכזי ביצירת תרבות של משטר צורני. דיון זה יוביל אותנו לסקירה של ייצוגים חזותיים של חוסר צורה: כתם/ערימה; מסך/לוח חלק; ענן; מצבי גוף קיצוניים; objectoids and fuzzy objects; פיצוץ; שטח הפקר. מקום מיוחד יוקדש בהקשר זה למצבים/תהליכים המשמשים ערוצים לאי-צורה, והחשוב שבהם – מעבר פאזה. מושג זה יידון באספקלריה תרבותית-סמלית של טקסי חניכה כמצב סיפי (liminality), ומנקודת מבט פיזיקאלית כמעבר ממצב אחד של חומר למצב אחר (מוצק לנוזלי). השיעור ייחתם בביאור מושג "אקספורמציה" (exformation) – כלומר תהליך פסילת אלטרנטיבות בדרך לאינפורמציה (צורה, תוכן). אינפורמציה תתגלה כקצה הקרחון של מה שנפסל/נמחק בדרך להתעצבותה. הנושא האחרון הנגזר מכך הוא מושג החלל המורפולוגי של צורות/אובייקטים, ותהליך עיצוב לא כתהליך בריאתני אלא כתהליך של בחירה, כלומר פסילת אלטרנטיבות.